Document ID: 32011R0521

A BIZOTTSÁG 521/2011/EU VÉGREHAJTÁSI RENDELETE
(2011. május 26.)
a kiváló minőségű marhahúsra vonatkozó behozatali vámkontingens kezeléséről szóló 620/2009/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 4. cikkével összefüggésben értelmezett 144. cikke (1) bekezdésére és 148. cikkére,
mivel:
(1)
Annak érdekében, hogy kiküszöbölhetők legyenek a 620/2009/EK bizottsági rendelet (2) alapján kiadandó behozatali engedélyek iránti spekulatív kérelmek, és kizárólag tényleges importőrök kaphassanak behozatali engedélyt, indokolt, hogy megfelelő szinten kerüljön megállapításra az importált marha- és borjúhúsra vonatkozóan a behozatali engedély kérelmezésének előfeltételeként meghatározott korábbi referenciamennyiség.
(2)
A téves értelmezés elkerülése érdekében egyértelművé kell tenni a kiváló minőségű marhahúsra vonatkozóan a 620/2009/EK rendelet I. mellékletében megállapított követelményeket; mindenekelőtt pontosabban meg kell határozni, hogy a minimális energiatartalom a takarmány egészére alkalmazandó, és hogy az „üsző” és „tinó” kifejezés az 1234/2007/EK rendelet V. mellékletének A. részében meghatározott E, illetve C kategóriára vonatkozik.
(3)
A 620/2009/EK rendeletet ezért ennek megfelelően módosítani kell.
(4)
Mivel a következő vámkontingensév 2011. július 1-jén kezdődik, ez a rendelet ettől az időponttól és az erre az időszakra benyújtott engedélykérelmekre alkalmazandó.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 620/2009/EK rendelet a következőképpen módosul:
1.
A 3. cikk (2) bekezdése a következő albekezdéssel egészül ki:
„Az 1301/2006/EK rendelet 5. cikkének alkalmazásában a behozatali engedély kérelmezőjének egy adott kontingensidőszakra vonatkozó első kérelme benyújtásakor bizonyítania kell, hogy az 1301/2006/EK rendelet 5. cikkében említett mindkét időszakban legalább 100 tonnányit importált az 1234/2007/EK rendelet I. mellékletének XV. részében szereplő termékekből.”
2.
Az I. melléklet e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet a 2011. július 1-jén kezdődő vámkontingensévtől és az erre az időszakra benyújtott engedélykérelmekre alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. május 26-án.

Labels: 0
3
17
6